**Приложение № 3**

към чл. 26 от Наредбата за обхвата и методологията за извършване на оценка на въздействието

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| **1. ОСНОВНА ИНФОРМАЦИЯ ЗА КОНСУЛТАЦИЯТА** | |
| 1.1. | **Въведение:**  Министерството на земеделието, храните и горите организира обществена консултация по реда на Раздел V от Наредбата за обхвата и методологията за извършване на оценка на въздействието по концепцията на Законопроект за преброяване на земеделските стопанства в Република България през 2020 година.  Като държава членка на Европейския съюз Република България има ангажимент да приложи пряко разпоредбите на Регламент (ЕС) № 2018/1091 на Европейския парламент и на Съвета от 18 юли 2018 г. относно интегрирана статистика на земеделските стопанства и да проведе преброяване на земеделските стопанства през 2020 година.  Всяко преброяване трябва да бъде уредено с отделен закон съгласно разпоредбата на чл. 18 от Закона за статистиката.  Целта на преброяването е да осигури надеждна, изчерпателна и детайлизирана информация за структурата на земеделските стопанства в страната. Преброяването ще предостави данни за броя, типа и размера на земеделските стопанства, за юридическия статут, за използването на земята, за отглежданите селскостопански животни, за работната сила и други доходоносни дейности на стопанството, за биологичното земеделие и за сградите за животни и управление на оборския тор.  Чрез преброяванията се осигуряват статистически данни за широк кръг от специалисти в и извън управлението, които в своята дейност се нуждаят от точна, изчерпателна и актуална структурна информация за вземане на управленски решения и разработване на стратегии и конкретни национални и регионални политики в областта на земеделието.  Преброяването на земеделските стопанства е най-голямото изчерпателно статистическо изследване в областта на земеделието, което се провежда на всеки 10 години по препоръка на Организацията по прехрана и земеделие на ООН (FAO) и в което пряко са ангажирани Министерството на земеделието, храните и горите и структурите му, както и други ведомства, организации и органи на местното управление. |
| 1.2. | **Цели на консултацията:**  Чрез обществената консултация се канят всички заинтересовани страни да дадат становища и коментари по концепцията на Законопроект за преброяване на земеделските стопанства в Република България през 2020 година. Концепцията съдържа нормативни предложения за:   * методите за събиране на данни**;** * обхвата на изследването – обект на наблюдение; * данните, които се събират за земеделските стопанства; * задължителното участие на стопаните и ръководителите на земеделските стопанства; * етапите, органите на преброяване и техните задължения; * поверителността на данните и опазване на тайната; * финансирането на преброяването; * административно-наказателните разпоредби. |
| 1.3. | **Консултационен процес:**  Обществената консултация се открива за 30 дни, като стартира на 5 септември 2018 година. Консултационният документ ще бъде публикуван на Портала за обществени консултации и на страницата на Министерството на земеделието, храните и горите.  Всички заинтересовани страни могат да направят предложения чрез:   * Портала за обществени консултации – възможност за публикуване на коментари; * Електронен адрес – [agrostat@mzh.government.bg](mailto:agrostat@mzh.government.bg)   За въпроси или при необходимост от допълнителна информация лице за контакт: Диана Атанасова, тел.: + 359 2 985 11 102, моб. тел.: +359 885 96 99 01.  След приключването на обществената консултация получените предложения ще бъдат отразени в справка, която ще бъде публикувана на Портала за обществени консултации. |
| 1.4. | **Релевантни документи и нормативни актове:**   * Регламент (ЕС) 2018/1091 на Европейския парламент и на Съвета от 18 юли 2018 година относно интегрирана статистика на земеделските стопанства и за отмяна на регламенти (ЕО) № 1166/2008 и (ЕС) № 1337/2011; * Закон за статистиката; * Закон за защита на личните данни; * Закон за електронното управление; * World Programme for the Census of Agriculture 2020 (WCA 2020)– Volume 1, Programme, concepts and definitions (Световна програма за преброяване на селското стопанство 2020). |
| **2. ОПИСАНИЕ НА ПРЕДЛОЖЕНИЕТО**  Законопроектът има за цел да уреди подготовката, организацията и провеждането на преброяването на земеделските стопанства през 2020 година. Със закона следва да се установят общите правила за събиране, обработване и разпространение на данните за структурата на земеделските стопанства, получени по време на преброяването.  Законопроектът следва да определи референтните периоди, към които ще се отнасят събраните по време на преброяването данни за земята, за броя на селскостопанските животни, за работната сила и другите доходоносни дейности, за ползваните мерките по Програмата за развитие на селските райони, като се съобрази с изискванията на Регламент (ЕС) 2018/1091.  В изпълнение на чл. 12 от Регламент (ЕС) 2018/1091 държавите членки предават на Комисията (Евростат) данни за броя и структурата на земеделските стопанства – юридически статут, ползване на земята, отглеждани селскостопански животни, работната сила и други доходоносни дейности на стопанството, биологично земеделие и за сгради за животни и управление на оборския тор. В законопроекта следва да се регламентират обектите на наблюдение при преброяването (земеделски стопанства), както и данните за тези обекти.  Следва да се предвиди изпълнението на изискването на Регламент (ЕС) 2018/1091 за географско кодиране на земеделските стопанства съгласно приложение III към Директива 2007/2/ЕО на Европейския парламент и на Съвета.  С цел да се осигури съпоставимост на данните от провежданите в държавите членки преброявания на земеделските стопанства и да се даде възможност за извършване на надеждни сравнения на равнището на Европейския съюз програмата за статистическите данни и метаданни следва да бъде еднаква във всички държави членки, т.е. законопроектът трябва да урежда информацията за обектите, изисквана съгласно Регламент (ЕС) 2018/1091.  В законопроекта е необходимо да се регламентира информацията, която ще се събира за национални цели и не е включена в европейското законодателство.  Законопроектът следва да определи органите на преброяването, пряко ангажирани с подготовката, организацията и провеждането на преброяването, като посочи техния състав и функции, права и задължения – Министерството на земеделието, храните и горите, Централна комисия по преброяването, областни дирекции „Земеделие“, областни комисии по преброяването, контрольори и анкетьори.  По отношение на реда и начина на провеждане на преброяването следва да се регламентират и определят методите за събиране на необходимата информация от физическите и юридическите лица – обект на преброяването, и от административни източници. Необходимо е да се уредят основните етапи на преброяването – райониране, пробно преброяване, преброяване и т.н.  Държавните органи и органите, поддържащи административни регистри и информационни системи, предвидени в закон, следва да бъдат задължени да предоставят безплатно на органа на статистиката в Министерството на земеделието, храните и горите събраните при тях индивидуални данни, необходими за провеждане на преброяването.  Необходимо е да се предвиди възможност за използване на информация от частни държатели на данни.  В законопроекта следва ясно да се определи политиката по опазване на поверителността на данните, достъпа до информация и разпространението на крайните резултати в съответствие с националното и европейското законодателство.  Законопроектът следва да регламентира осигуряването на средствата, необходими за подготовката, организацията, провеждането, обработката и публикуването на резултатите от преброяването.  Неизпълнението на определените от закона задължения за обектите и органите на преброяването следва да бъде обвързано с административно-наказателни разпоредби, като се уреди процедурата по установяване и налагане на санкциите.  С цел гарантиране на навременността, изчерпателността, обхвата и качеството на събраната информация, законопроектът ще създаде законово основание за приемане на Програма на преброяването, представяща целта, задачите, основните променливи, периода, принципите и етапите на провеждане на преброяването.  Информацията за обектите на преброяване, изисквана задължително съгласно Регламент (ЕС) 2018/1091, както и методологични въпроси, свързани с основните етапи на провеждане на преброяването (пробно преброяване, райониране, преброяване, обработка и разпространение на резултатите), разработването на инструментариума и други въпроси, свързани с прилагането на регламента, е с малка вероятност да бъде променена при изготвяне на законопроекта. | |
| **3. ВЪПРОСИ ЗА ОБСЪЖДАНЕ**  **3.1. Референтни периоди на преброяването**  Събраната информация за земеделските стопанства се отнася до една референтна година, която е обща за всички държави членки – 2020 година.  За използването на земята се определя референтна година, която е съответната стопанска година.  За данните за работната сила в земеделските стопанства се определя 12-месечен референтен период, който приключва на референтна дата в рамките на референтната година.  **В законопроекта е необходимо е да се определи референтна дата за променливите, с които се отчитат броят на селскостопанските животни и сградите за животни и управлението на оборския тор:**  **Вариант 1: *1 септември***. Недостатъци: все още не са приключили дейностите по прибиране на реколтата и заетост на стопаните.  **Вариант 2: *1 октомври*.**  **Вариант 3: *1 юли***. Недостатъци: много кратък период за получаване на данни от ИСАК и въвеждането им в информационната система за агростатистика, а подаването на заявления приключва на 9 юни; заетост на стопаните в земеделските кампании по прибиране на реколтата;  Положителен момент за всички възможни дати е, че през 2020 година не са предвидени избори в България.  **3.2. Да се определи продължителността на събирането на данните**  Преброяването на земеделските стопанства е сложно и мащабно мероприятие, свързано с голям брой човешки ресурси и много финансови средства. Събирането на данни за кратък период (около 1 месец) е нецелесъобразно поради необходимостта от много на брой обучени анкетьори и контрольори. Практиката от предходните преброявания показва, че оптималният период е от 2 до 3 месеца. При по-дълъг период се отдалечаваме от референтната дата и се създават предпоставки за получаване на некоректна информация от стопаните.  Предложението е да се определи срок в рамките между 2 и 3 месеца.  **3.3. По отношение на информация, която ще се събира по време на преброяването**  Да се определят допълнителни променливи за земеделските стопанства, извън посочените в Регламент (ЕС) 2018/1091, за които да се събира информация по време на преброяването за национални цели и за контрол на събраните данни.  **3.4. По отношение на методите за събиране на данни.**  Да се използват ли различни методи на събиране на данни като:   * персонално интервю с анкетьор на хартиен въпросник; * предоставяне на данни от земеделския стопанин с помощта на уеб-базирано приложение в интернет (електронно преброяване); * персонално интервю с анкетьор с помощта на преносимо устройство (таблет или друго „смарт“ устройство)?   **3.5. По отношение на източниците на данни**  Да се определи източникът или комбинацията от източници на данни, които ще бъдат използвани за осигуряване на необходимата информация. Съгласно чл. 4 от Регламент (ЕС) 2018/1091 държавите членки могат да определят източника или комбинация от следните източници и методи:   * + - статистическо изследване;     - административни данни от регистри;     - други източници, методи или иновативни подходи.   Какъв начин на получаване и използване на информация да бъде предвиден от следните административни източници:   * + - интегрираната система за администриране и контрол (ИСАК), създадена с Регламент (ЕС) № 1307/2013 на Европейския парламент и на Съвета;     - системата за идентификация и регистрация на едър рогат добитък, създадена с Регламент (ЕО) № 1760/2000 на Европейския парламент и на Съвета;     - системата за идентификация и регистрация на животни от рода на овцете и козите, създадена с Регламент (ЕО) № 21/2004 на Съвета;     - лозарския регистър, приложен в съответствие с чл. 145 от Регламент (ЕС) № 1308/2013 на Европейския парламент и на Съвета;     - регистрите за биологичното земеделие, създадени съгласно Регламент (ЕО) № 834/2007 на Съвета;     - административни източници, свързани с конкретни мерки за развитие на селските райони.   **3.6. По отношение на органите на преброяването**  Има ли нужда от допълване на предвидените в концепцията органи на преброяването?  Предвидени са следните органи на преброяването:   * + - органът на статистиката в Министерството на земеделието, храните и горите;     - областните дирекции „Земеделие“;     - Централна комисия по преброяването;     - областни комисии по преброяването;     - анкетьори;     - контрольори;     - придружители.   Какъв да бъде съставът и редът за назначаване на органите на преброяването, както и техните функции?  **3.7. По отношение на реда и начина на провеждане на преброяването**  Определяне на техническите аспекти на работата на терен – достъп до административните офиси на земеделските стопанства, времеви пояс на наблюдение, легитимация на анкетьорите и контрольорите и други.   * + - Как да се осигури съдействие за достъп на анкетьорите до обектите на наблюдение?     - В какъв времеви пояс в рамките на деня анкетьорите да могат да посещават земеделските стопанства? * Как анкетьорите следва да се легитимират при посещение?   **3.8. По отношение на поверителността на данните и опазване на тайната**   * + - Въпроси, свързани с поверителността на данните, получавани от респондентите, административни и други източници, както и поверителността на резултатите от преброяването.     - При избор на електронно преброяване като метод за събиране на данни какви персонални идентификатори или лични данни трябва да бъдат използвани при регистрация?   **3.9. По отношение на достъпа до резултатите от преброяването**  Въпроси, свързани с навременността и достъпа до резултатите от преброяването.  **3.10. По отношение на финансирането на всички етапи от преброяването**  Установяване на необходимите средства за подготовката, организацията, провеждането, обработката и публикуването на резултатите от преброяването.  **3.11. По отношение на административно-наказателните разпоредби**  Определяне на процедурите по установяване на нарушения, налагане и размер на глоби, включително определяне на органите, изпълняващи административно-наказателните разпоредби.  **3.12. Други**  Преброяването на земеделските стопанства се извършва по предварително изготвени списъци с адреси, базирани на Единния класификатор на административно- териториалните и териториални единици (ЕКАТТЕ). Адресите на земеделските стопани са получени при провеждане на предходните преброявания, статистически изследвания на Министерството на земеделието, храните и горите, административни регистри от структури на министерството. | |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**  Не е приложимо. | |